Skont ċifri tal-Gozo Channel, bejn il-Ġimgħa u l-Ħadd qasmu lejn Għawdex rekord ta’ ftit aktar minn 46,000 ruħ. Minbarra dan, bejn Jum San Valentinu u l-Ħadd, saru rekord ta’ 154 vjaġġ. Il-Ministeru għal Għawdex qal fi stqarrija li l-eluf ta’ passiġġieri li qasmu lejn Għawdex matul l-inizjattiva msejħa, ‘Travel to Gozo Weekend – Valentine Special’, jikkonfermaw li din kienet suċċess u għenet lill-ekonomija Għawdxija, li f’dan ix-xahar tradizzjonalment tkun pjuttost kajmana. Hu stmat li b’mod dirett din l-inizjattiva ħalliet madwar €750,000 fl-ekonomija Għawdxija aktar mis-sena li għaddiet. Il-Ministru Anton Refalo rringrazzja lill-ħaddiema tal-Gozo Channel u lill-Maltin li fi tmiem il-ġimgħa għażlu li jivvjaġġaw lejn Għawdex bi prezzijiet imraħħsa.